Ivan Pernar, čini se, napušta Živi zid. Saborski zastupnik stranke koja se polako, ali sigurno raspada bio je vrlo aktivan posljednjih sati u komuniciranju s javnošću.

Tijekom noći pisao je svojim pratiteljima na Facebooku, jutros je održao konferenciju za novinare u Saboru, a malo zatim je i stao uz kolegu Branimira Bunjca na još jednoj presici.

Malo iza podneva ponovno se oglasio na Facebooku i praktički potvrdio da napušta stranku.

"Dragi prijatelji, nakon današnjeg javnog obraćanja Sinčića mislim da je moje vrijeme u Živom zidu završilo.

Nadam se da ćete nakon njega otvoriti oči i shvatiti kakav je karakter ljudi koji su me likvidirali iz stranke koju sam osnovao pod optužbom da sam pohlepan za novac, častohlepan, osvetoljubiv i onaj koji prijeti i ucijenjuje.

Želim da znate da su te optužbe lažne i da nisam kriv za ono što mi predbacuju", napisao je Pernar referirajući se na Šinčićevo video priopćenje u kojem uvjerava da su Pernar i Bunjac raskol u Živom zidu inicirali zbog novca, moći, koristoljublja i častohleplja.